
До Апостолите на СВОБОДАТА
от миналото и настоящето
 


Скъпи братя и сестри от 1876 година,
скъпи мои съвременници,

         Пиша ви това писмо с мисъл за думите на свободата - онези думи, които не се побират само в книги и уроци, а живеят в сърцата на хората. Днес ние, децата на България живеем в различно време, но носим във вените си същата памет, същата болка и същата надежда, които са ви дали сила да се изправите и да се борите.
         За нас борбата за свобода не е просто битка с оръжие. Тя е смелостта да се изправиш срещу неправдата, дори когато те е страх. Това е изборът да не мълчиш, когато виждаш зло, да не се предаваш когато е трудно, и да вярваш, че животът може да бъде по - добър. Вие сте водили тази борба с цената на живота си. Днес ние я водим по различен начин - чрез думите си, чрез изборите си, чрез това да бъдем честни, добри и свободни хора.
        Какво означава да си свободен днес? За нас свободата има много лица. Тя е да можем да говорим открито, да учим, да пътуваме, да мечтаем. Свободата е интернетът, чрез който общуваме със света. Тя е възможността да прекрачваме граници - не само географски, но и в мисленето си. Свободата е да живеем в държава, в която има мир и спокойствие. Да не се страхуваме, че някой ще ни отнеме правото да бъдем себе си. 
       Но свободата не е само удобство. Тя е отговорност! Да бъдеш свободен означава да уважаваш свободата на другите. Да не злоупотребяваш с нея. Да пазиш това, което е извоювано с кръв. В този смисъл свободата е една от най - големите ценности, защото без нея човек не може да бъде истински човек. Без свобода няма достойнство, няма избор, няма бъдеще.
      Скъпи Апостоли и Герои, ние ви БЛАГОДАРИМ! БЛАГОДАРИМ ви, че не сте се отказали, дори когато надеждата е изглеждала малка. Вашата жертва не е била напразна. Днес, ние живеем в свободна България именно заради вас! 
Няма как да не споменем делото на Панайот Волов - един от главните организатори на Априлското въстание, който обикаля градове и села, създава революционни комитети и подготвя народа за борба. Неговата решителност и саможертва вдъхновяват мнозина да се включат в освободителното движение.
Също така днес си спомняме и за Георги Бенковски - водачът на прочутата „Хвърковата чета“, която се движи бързо и разпалва въстаническия дух сред хората. Със своята смелост и пламенни речи той  дава надежда и вяра, че свободата е възможна.
Не можем да забравим и Тодор Каблешков, който написва „Кървавото писмо“ - символ на началото на Априлското въстание. С този акт той показва, че път назад няма и че българският народ е готов да се бори за своята свобода.
       Ако можехме да ви кажем нещо бихме ви казали, че се ГОРДЕЕМ с вас! Бихме искали да бъдем до вас, да се борим рамо до рамо, да споделим тежестта на вашия избор. Бихме искали да покажем, че и ние имаме смелост - може би не същата, но истинска.
На нашите съвременници бих казала: нека не приемаме свободата за даденост. Нека помним, че тя е извоювана с кръв и саможертва. Нека не я  губим в безразличие. Нека я пазим, като добри, честни и отговорни хора.
      Свободата не е само минало. Тя е настояще и бъдеще! Истинската свобода е вътре в нас – в това да мислим, да чувстваме и да действаме с достойнство.
Днес ние имаме всичко, за което вие сте мечтали. Но имаме и дълг - да продължим вашето дело с разум, доброта и отговорност.

